ঢাকা, ১০ জুলাই  (শীর্ষ নিউজ ডেস্ক): বগুড়া, পাবনা, চাঁপাইনবাবগঞ্জ ও কুমিল্লায় পৃথক সড়ক দুর্ঘটনায় দুই বোনসহ ৭ জন নিহত হয়েছে। শনিবার রাত ও রোববার সকালে এসব দুর্ঘটনা ঘটে।  বগুড়া প্রতিনিধি জানান, বগুড়া-রংপুর মহাসড়কে শিবগঞ্জ থানার হাতিবান্ধা নামক স্থানে কোচ-ট্রাক ও মাইক্রোবাসের ত্রিমুখী সংঘর্ষে ৩ জন নিহত এবং ২০ জন আহত হয়েছে। শনিবার গভীর রাতে এ দুর্ঘটনা ঘটে।  জানা গেছে, কাকলী এন্টারপ্রাইজ নামের একটি কোচ (ঢাকা মেট্রো-ব-০২-০৫২৮) পঞ্চগড় থেকে ঢাকা যাচ্ছিল। হাতিবান্ধা নামক স্থানে বিপরীতমুখী একটি মাল বোঝাই ট্রাকের (ঢাকা  মেট্রো-ট-১৪-৭৯১৮) সাথে কোচের সংঘর্ষ হয়। এর পরপরই ট্রাকের পিছনে থাকা অপর একটি মাইক্রোবাসের (ঢাকা মেট্রো-চ-১১-০৭৭৯) সাথে কোচটির সংঘর্ষ হয়। মাইক্রোবাসটি দুমড়ে-মুচড়ে যায়। কোচটির ব্যাপক ক্ষতি হয়। ঘটনাস্থলেই কোচের মহিলা যাত্রীসহ ৩ জন নিহত হয় এবং কমপক্ষে ২০ জন আহত হয়।  নিহতদের মধ্যে বুলবুলি (৩০) নামের একজনের পরিচয় পাওয়া গেছে। তিনি রংপুর জেলার তারাগঞ্জ থানার সয়া কাজীপাড়া গ্রামের রশিদ মেম্বারের স্ত্রী।  দুর্ঘটনার খবর পেয়ে পুলিশ আহতদের উদ্ধার করে বগুড়া শহীদ জিয়াউর রহমান মেডিকেল কলেজ হাসপাতালে ভর্তি করে। দুর্ঘটনা  কবলিত কোচ, ট্রাক ও মাইক্রোবাসটি আটক করা হয়েছে।  পাবনা প্রতিনিধি জানান, রোববার সকাল ১১টার দিকে ঈশ্বরদী উপজেলার পাকশীতে ট্রাক চাপায় দুই বোন নিহত হয়েছে। নিহতরা হচ্ছেন- এইচএসসি পরীক্ষার্থী আরিফা খাতুন (১৯) ও দিপা খাতুন (১৫)। নিহত দুই বোন দিয়ার শাহদিয়ার গ্রামের রাশেদ আলীর মেয়ে।  স্থানীয়রা জানায়, সকালে দুই বোন প্রাইভেট পড়ে বাসায় ফিরছিল। এ সময় কুষ্টিয়াগামী একটি মালবাহী ট্রাক তাদের চাপা দিলে ঘটনাস্থলেই তারা মারা যায়। এ ঘটনায় স্থানীয় জনতা পাবনা-পাকশী সড়ক ৩ ঘণ্টা অবরোধ করে। এ সময় বিক্ষুব্ধ জনতা বেশকিছু যানবাহন  ভাঙচুর করে। তারা ট্রাকটি আগুনে পুড়িয়ে দেয়। পুলিশ ট্রাক চালক ও হেলপারকে আটক করেছে। এ সময় পুলিশের সাথে জনতার দফায় দফায় ধাওয়া পাল্টা ধাওয়ার ঘটনা ঘটে । একপর্যায়ে পুলিশ ব্যাপক লাঠিচার্জ করে । এ ঘটনায় পুলিশের এসআইসহ ৪০জন আহত হয় ।  পরবতীতে জেলা প্রশাসক মোস্তাফিজুর রহমান ও পুলিশ সুপার জাহাঙ্গীর হোসেন মাতুব্বর ঘটনাস্থলে গিয়ে দুই বোন নিহত হওয়ার ঘটনায় সুষ্ঠু বিচারের আশ্বাস দিলে পরিস্থিতি  স্বাভাবিক হয় ।  কুমিল্লা প্রতিনিধি জানান, রোববার সকাল ৮টার দিকে ঢাকা-চট্টগ্রাম মহাসড়কের কুমিল্ল্লা সদর উপজেলার  আলেখারচরে পিকআপের চাপায় এক সাইকেল আরোহীর মৃত্যু হয়েছে। তার নাম নাসির উদ্দিন।  হাইওয়ে পুলিশ জানায়, নোয়াখালীগামী একটি সবজিবাহী পিকআপ আলেখারচরে খাজা সিএনজি ফিলিং স্টেশনের সামনে সাইকেল আরোহী নাসির উদ্দিনকে চাপা দিলে সে ঘটনাস্থলে মারা যায়। নিহত নাসির উদ্দিন বুড়িচং উপজেলার সুন্দ্রম গ্রামের মফিজুল ইসলামের ছেলে। নাসির উদ্দিন স্থানীয় মিয়ামী হোটেলে বাবুর্চির কাজ করতো। পুলিশ তার লাশ উদ্ধার করেছে।  চাঁপাইনবাবগঞ্জ প্রতিনিধি জানান, দুপুর সাড়ে ১২টার দিকে চাঁপাইনবাবগঞ্জ-সোনামসজিদ স্থলবন্দর মহাসড়কের কয়লবাড়ি ট্রাক  টার্মিনালের কাছে ট্রাক চাপায় রাব্বানী (৩০) নামে যুবকের মৃত্যু হয়েছে। এ সময় ইদিল (২২) নামে আরো একজন আহত হয়। উভয়ের বাড়ি শাহবাজপুর ইউনিয়নের ধোবড়া গ্রামে। ঘাতক ট্রাকটি আটক করা হয়েছে বলে পুলিশ জানিয়েছে।  (শীর্ষ নিউজ ডটকম/ প্রতিনিধি/ ডিএইচ/ এআই/ ১৪.১৩ঘ.)